အသံကြီး​ (၄) ပါး

ကျမ်းဂန်များ၌ ဇမ္ဗူဒိပ်တစ်ကျွန်းလုံး အကုန်ကြားရပြီး မိမိတို့အိမ်ရှေ့တွင်ရပ်၍ အော်ဟစ်သကဲ့သို့ထင်ရသည့် အသံကြီး (၄)ပါးရှိကြောင်း မိန့်ဆိုထားသည်။ ၎င်းတို့မှာ ၁။ ဝိဓူရဇာတ်တော်၌ ပုဏ္ဏကဘီလူးသည် ကောရေဗျမင်းကြီးနှင့် ကြွေအန်ကစားရာတွင် အောင်နိုင်သည့်အတွက် "အဟံဇေယျော" "ငါအောင်ပြီ ငါနိုင်ပြီ"ဟု ဟစ်အော်ကြွေးကြော်သည့်အသံ၊ ၂။ အာဠာဝကဘီလူးမင်းသည် ကေလာသတောင်ထိပ်ဝင်ရပ်လျက် "အဟံအာဠာဝကော" "ငါ အာဠာဝကဟေ့"ဟု ဟစ်အော်ကြိမ်းဝါးသည့် အာဠာဝကဘီလူး၏အသံ၊ ၃။ ပဘာဝတီမင်းသမီးကို ဆင်ပေါ်သို့တင်၍ ခုနှစ်ပြည်ထောင်မင်းတို့၏အလယ်တွင် "အဟံ ကုသရာဇာ" "ငါကုသမင်းဟေ့"ဟု ဟစ်အော်ကြိမ်းဝါးသည့် အလောင်းတော်ကုသမင်း၏အသံ၊ ၄။ ကဿပဘုရားရှင် သာသနာတော်နောက်ပိုင်းတွင် မာတလိနတ်သာကို ခွေးနက်ကြီးယောင်ဆောင်စေ၍ "ငါသည် ယုတ်မာသည့်အဓမ္မဝါဒီ ပုဂ္ဂိုလ်တို့ကို ခဲစား(ကိုက်စား) မည်"ဟု ဟစ်အော်ကြွေးကြော်စေသည့် ခွေးနတ်ကြီး၏အသံတို့ ဖြစ်ကြသည်။ အကိုးအကား မိရိုးဖလာဗုဒ္ဓဘာသာဝင်တို့နှင့် သိကြားသာသနာ။ သကျဝံသ။ ကောင်းထွဋ်စာပေ၊ ရန်ကုန်။ ပကြိမ်။ ၂၀၁၀၊ ဒီဇင်ဘာ။